## Carlos Mazón acorda amb els bombers forestals un pla de xoc per a estabilitzar la plantilla i dotar-los de millors servicis i recursos

*** S’introduirà un tercer torn tot l’any amb una inversió de més de 3,5 milions d’euros i es prolongarà fins a finals de 2024 la contractació de les unitats de reforç, al mateix temps que s’implementa este nou torn
* Denuncia el mal estat del material i l’equipament dels bombers forestals heretat i subratlla la prioritat en la incorporació de noves autobombes pesades forestals
* Assenyala que paral·lelament s’iniciarà un calendari de negociació amb els bombers forestals per a abordar el conveni col·lectiu i la seua situació laboral
* El president de la Generalitat i la consellera de Justícia i Interior s’han reunit amb representants sindicals dels bombers forestals de la Societat Valenciana de Gestió Integral de Servicis d’Emergències (SGISE)**

**València.**

El president de la Generalitat, Carlos Mazón, ha acordat amb els bombers forestals de la Comunitat Valenciana la posada en marxa d’un pla de xoc per a estabilitzar la plantilla i dotar-los de millors servicis i recursos, després de la reunió mantinguda amb representants sindicals del cos forestal de la Societat Valenciana de Gestió Integral de Servicis d’Emergències (SGISE), juntament amb la consellera de Justícia i Interior, Elisa Núñez.

El cap del Consell ha explicat que este pla aportarà “estabilitat, seguretat i inversions, que és el que necessiten els nostres bombers”, i ha remarcat la “urgència de solucionar una situació enquistada durant molts anys i uns mitjans obsolets”.

Este pla, que millorarà la seguretat i l’operativitat del servici les 24 hores del dia, introduirà un tercer torn amb una inversió de més de 3,5 milions d’euros per a multiplicar l’operativitat de les unitats, facilitar la mobilització i la coordinació de mitjans i millorar l’eficàcia sobre el terreny d’extinció. Així, ha apuntat al fet que a partir de demà s’iniciarà el procediment pressupostari perquè entre en funcionament el tercer torn este mateix any.

L’acord preveu prolongar fins a finals d’any la contractació del reforç, al mateix temps que s’implemente el procés del tercer torn. Així mateix, els bombers forestals que actualment componen el reforç podran estabilitzar la seua situació en l’empresa en incorporar-se al tercer torn.

De la mateixa manera, ha indicat que paral·lelament s’iniciarà un calendari de negociació amb els bombers forestals per a abordar el conveni col·lectiu i la situació laboral dels treballadors.

Per la seua banda, la consellera de Justícia i Interior, Elisa Núñez, ha assenyalat que “des que vam assumir la gestió de la Conselleria d’Interior, una de les nostres prioritats han sigut els bombers forestals i les seues famílies. Des del primer moment ens vam posar a treballar en un pla estratègic, que és el que està permetent que ara puguem definir un futur per a l’empresa i l’estabilitat dels treballadors”.

Així, ha mostrat la seua satisfacció amb els acords aconseguits, “perquè confirmen el suport del Consell i dels Bombers Forestals per a garantir el millor servici d’esta empresa, acabant amb els excessos i la mala gestió anterior”.

**Incorporació de nou equipament**

D’altra banda, Carlos Mazón també ha avançat que es posarà en marxa un pla director de l’SGISE per a iniciar el reforç i la renovació del material amb el qual treballen els bombers forestals.

En este sentit, ha denunciat el mal estat del material i l’equipament dels bombers forestals durant els últims anys i ha assenyalat la incorporació d’autobombes “com una prioritat d’este Consell”.

Finalment, ha qualificat este acord com “un abans i un després” en la posada en marxa de l’estabilització i la millora de la seguretat dels bombers forestals, als quals ha agraït la coordinació per a dur-ho a terme, així com el “servici essencial” que presten des de la professionalitat.

Fecha: 23/04/2024